
A szabadalombitorlás egyes polgári jogi aspektusai

Kulcsszavak: szabadalom, szabadalombitorlás, szellemi tulajdon, bifurkációs rendszer, büntető kártérítés
Napjainkban a technikai és műszaki fejlődéshez, az új technológiák kutatásához és az innovációhoz elengedhetetlen egy részletesen kidolgozott szabadalmi szabályozás, amely a feltalálói tevékenység alapjául szolgálva, valamint a szabadalmi jogosultak számára megfelelő jogvédelmet biztosítva deklarálja a kutatás és fejlesztés legális kereteit. A kutatás ezen háttérszabályozás elemzését és a szabályozással elérendő célok megvalósításához szükséges ajánlásokat tartalmazza.
A kutatás során a szellemi alkotások jogának egyik kiemelkedő részterületét, a szabadalmi szabályozás kardinális jogintézményeit mutattam be alaposabban. A magyar hatályos szabadalmi jogi normák prezentálása után a nemzetközi viszonylatban legrészletesebben kidolgozott két szabadalmi jogrendszert, a Kínai Népköztársaság és az Amerikai Egyesült Államok szabadalmi szabályozását, interpretációs módszereit és jogalkalmazási metódusait elemeztem. A komparatív vizsgálatot követően arra a megállapításra jutottam, hogy a szabadalmi jog legfontosabb princípiumai, definíciói, illetve az alapvető procedurális kérdései tekintetében esszenciális hasonlóságot mutat egymással a három szabadalmi szabályozás.
A hatályos jogszabályok, bírói gyakorlat és interpretációs módszerek elemzése során generális jelleggel megállapítottam, hogy a szellemi tulajdonvédelemre vonatkozó jogi normák megalkotásakor a döntéshozók felé támasztott egyik legfontosabb követelmény, hogy két célkitűzés között (átfogó jogvédelem és innovációt ösztönző, korszerű szabályozás) egy aurea mediocaritas megtalálásával alkossák meg a szabadalmi jog rendszerét. Az Amerikai Egyesült Államokban és a Kínai Népköztársaságban a jogvédelmet többek között büntető kártérítés alkalmazásával próbálják megvalósítani, azonban ezzel az innovációs képesség növekedését és a K+F szektor fejlődését hátráltatják jelentős mértékben. Ezen felül mindhárom jogrendszerben a versenyképességet és a technika fejlődéséhez alkalmazkodni képes korszerű szabályozást bizonyos jogrendszer-specifikus procedurális kérdések és egyes alperesi védekezési lehetőségek (prior art defense, invaliditási viszont-kereset) is akadályozzák.
Véleményem szerint a kutatás során tett megállapítások és következtetések fényében, az említett jogintézmények módosításával megvalósítható lenne egy átfogó jogvédelmet nyújtó, valamint az innovációs tevékenységet ösztönző és támogató, korszerű és hatékony szabadalmi rendszer. 



